
	НЭГЭН ХОНГОРЦГИЙН ТАВАН БУУРЦАГ

	(Б. Ринчений орчуулга)

	 

	Нэгэн хонгорцогт таван буурцаг шахцалдан зэрэгцэж байдаг ажээ. Хонгорцгийн дотор өдөр болоход саруул, шөнө харанхуй бөгөөд чимээ аниргүй нам гүм сайхан бөлгөө. Тэр хонхорцог нар бороонд улам өсөн өссөөр улам гэрэлтэй тунгалаг болж доторх буурцаг нь ч мөн өсөж тэсгийн тэлсээр том болов. Ингэж гэртээ суухад хэдий сайхан боловч тэр таван буурцаг бас өөр юм үзэхийг хүсэж нэг нь өгүүлрүүн:

	— Бид энд даан ч удаан хэвтэнэ биш үү. Ингэж хэвтвэл мод болох ч холгүй бус уу. Хэвтэхэд юу нь сайн байх билээ. Би санаваас манай гэрийн гадаа өөр сонин зүйл бий болов уу гэтэл гэнэт тасхийж нэгэн хүн тэр хонгорцгийг тас татан өвөртөлсөнд «За, би одоо удалгүй гадагш гарна» гэж тэсгэлгүй баярлав. Гэтэл писхийх дуу гарч хонгорцог нь хагараад таван буурцаг нэгэн хүүгийн гар дээр баярлан өнхрөөд гарч ирэв. Тэр хүү «Юутай сайхан буурцаг билээ. Нүцгэн ховол модоор хийсэн буунд минь яг тохирох сум болно» гээд нэгэн буурцгаар буугаа сумлан буудмагц тэр буурцаг «Аяа, би нислээ, нислээ. Барьж чадах хүн байвал намайг барьж үзэгтүн» гэж одов. Хоёрдугаар буурцгаар буудсанд «Аяа, би наран өөд очно. Би наранд гарах дуртай» гэж хашхирсаар үгүй болов. Нөгөө хоёр буурцаг нь «Бид энүүхэн дор унаад унтана» гэв. Тавдугаар буурцаг нь юу болно болтугай хэмээн дээш нисэж, нэгэн хуучин модон байшингийн дээвэр дээр зөөлөн шороо хөвд дүүрэн гав олон унажээ. Тэр байшингийн хамгийн дээр нь өвчтэй бяцхан хүүхэдтэй нэгэн ядуу эмэгтэй суудаг ажээ.

	Өдөр бүр гадагш гарч ажил хийх бөгөөд арай чүү гэж амь зууна. Тэр эмийн хүүхэд бие маш ядмаг, тэнхээ тамир дорой тул босож явж чадахгүй, өдөр турш хэвтэнэ. Эхийн гаслахыг сонсвол «Миний энэ хүүхэд үхэж, эгчийнхээ хойноос талийх биз ээ. Хоёр хүүхэдтэй байлаа. Нэг нь үгүй болов. Одоо нэг нь үхэх нь. Юутай гаслан, юутай гаслан» гэж хүүхдийн цонхигор царайг үзэн уйлна. Ингэж байтал хавар болж нарны туяа тэр эмэгтэйн гэрт туссанд хүүхэд нарны туяаг үзэж гэнэт асуужээ.

	— Ээж, ээж тэр гэгээвчийн цаана ногоон үзэгдэж байгаа юу вэ? гэхэд эх нь гэгээвчийг нээн үзвэл өвсний соёо байв. «Энэ буурцаг бололтой. Лав энд нэгэн буурцаг унаж соёолсон биз. Чи одоо цэцэрлэгтэй болов» гээд хүүхдийн орыг гэгээвчийн өмнө тавиад ажил эрж одов. 

	Хүүхэд үдэш эхдээ өгүүлрүүн:

	— Ээж ээ, би санавал, миний өвчин илаарь болж байна. Энэ өдөр нар буурцаг бид хоёрыг ээжээ. Ээж та үзэгтүн. Энэ буурцаг ийм сайхан ногоон болов. Би ч бас тэнхээ орлоо гэсэнд эх нь буурцгийг салхинаас хамгаалж бяцхан модоор тулаад ороон ургах чиг татав.

	Буурцаг урган ургасаар чиг өөд авиран асаж удалгүй цэцэг дэлгэрэв. Өвчтэй хүүхэд тэсгэлгүй баярлаж тэр буурцгийг өдөр турш үзсээр өвчин илаарьшиж хацар нь улаан болоод нүдэндээ галтай болж, улмаар өөрөө өндийн суудаг болов. Үүндээ хүүхэд тэсгэлгүй баярлаж бас нэгэн долоон хоног өнгөрмөгц тэр хүүхэд өөрөө босож ихэд хөхин баясаж, гэгээвчийг түлхэж нээгээд буурцгийн цайвар ягаан цэцгийн нимгэн дэлбээг энхрийлэн үнсээд гэгээвчийн хажууд наранд ээж бүтэн цаг "яасан таатай юм бэ?" гэж суужээ.

	Бусад дөрвөн буурцаг хэрхсэн бол гэвэл: Өөрийн дураар ниссэн эхний буурцаг ус урсдаг цорго дотор унаад тэндээсээ тагтааны гэдсэнд оров. Нөгөө газар хэвтэж унасугай гэсэн хоёр буурцаг мөн тагтааны хоол болов. Үүнийг бас ч дэмий сүйджээ гэж боломгүй ажээ. Наран дээр гарсугай гэсэн өнөөх буурцаг сувагт унан замагт шигдэн чийгт хөөгөөд «Ай, би юутай таргалав. Ингэсээр удалгүй дэлбэртэл таргалах болов уу. Манай таван буурцгаас нэг нь ч ийм болоогүй биз. Би хамгийн гайхамшигт буурцаг нь байна» гэсэнд суваг нь буурцгийн үгийг зөв зөв гэж зөвшөөрөв.

	Энэ үед давхар байшингийн дээр байсан бяцхан хүүхэд хацар улаан болоод сайн болж бяцхан гараа нар өөд сарвайж алтан дэлхийг цэнгэлтэй харж байв.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ҮЛГЭРИЙН ХААН

	Сайн хүү төрүүлсэн эх хүн баярлаж, сайн иргэн төрүүлсэн эх орон алдаршдаг ажээ.

	Газрын зураг дээрээс харахад ирвэс мэт дүрстэй харагдах Скандиновын хойгийн олон жижиг улсын нэгэн болох Дани орны нэрийг 19 дүгээр зууны дунд үеэс даян дэлхийд цуурайтуулсан сод хүүгийн нэрийг Ханс Христиан Андерсен гэж хүн төрөлхтний утга зохиолын түүхэнд бичиж авчээ.

	Найман настай балчраас эхлээд наян настай өтгөс хүртэл сонирхон сонсох, унших дуртай үлгэрийн ертөнц бий болгосны учир Х. X. Андерсенийг үлгэрийн хаан гэж нэрлэж болно.

	Үлгэрийн хаан болсон энэ хүний намтар ч бас нэгэн зүйл үлгэр гэхэд хилсдэхгүй.

	Их зохиолч 1805 оны 4 дүгээр сарын 2-ны өдөр ядуу гуталчны гэрт мэндэлсэн бөгөөд бага наснаасаа өлсөж цангах, даарах бээрэхийн зовлонг ханатал эдэлж явжээ. Хувцас угаагчийн ажилтай эх нь өглөөнөөс аваад орой болтол өвдгөөрөө татсан мөхөөлтэй усан дотор зогсон хүний хиртэй хувцас угаан зогсдог байсан нь хүүгийн сэтгэлд үүрд хоногшин үлджээ.

	Гэвч Андерсенийг бараг эхийн сүүнээс гараагүй байхад үлгэрийн ертөнцөд хөтөлж аваачсан байна. Эцэг нь «Мянга нэгэн шөнийн үлгэр» мэтийн гайхамшигтай сонин сайхан үлгэр, шог хошин яриа, ёгт үлгэр уншиж өгдөг байсан бөгөөд орой үдшийн цагаар эх, эмэг эх нь болон айл хөршийн хөгшид чихний чимэг болсон ардын уран яруу үлгэрийг ярьж өгдөг байжээ.

	Хүнд хэцүү амьдралтай байсан ч гэсэн Андерсен ядуучуудын хүүхэд сургах сургуульд суралцаж, сайн дурын хүүхэлдэйн театрт жүжиг тоглоход оролцож явав.

	Удалгүй аав нь нас барж, амьдрахын эрхээр балчир хүү оёдлын үйлдвэрт ажилчин болжээ.

	Ирээдүйн их үлгэрч арван дөрвөн насандаа халаасандаа арван зоостой, гартаа баадантай юм барьсаар улсынхаа нийслэл Копенхаген хот орсон байна.

	Тэнд аахар шаахар ажил хийж амь зууж байгаад арван долоон нас хүрсэн хойноо бяцхан хүүхдүүдтэй зэрэгцэн ширээний ард сууж ном заалгах завшаан олж, боловсролоо дээшлүүлэхээр хичээнгүйлэн зүтгэж байлаа.

	Таван жилийг тийнхүү сурах эрдэмд шамдан өнгөрөөсний үрийг үзэж, Копенхаген хотын их сургуулийн оюутны тоонд багтсан ажээ. Өлсгөлөн ядуурал, бэрхшээл зовлонг ханатал үзсэн боловч шүлэг, хошин жүжиг, яриан жүжиг бичих дур сонирхлоосоо няцсангүй, улмаар 1831 оноос үлгэр бичиж эхэлжээ.

	Хожим нь намтар зохиолдоо «Миний төрөлх Дани орон бол ардын үлгэр, эртний дуу, түүх домгийн арвин их сантай яруу найргийн өлгий нутаг» гэж бичсэнээс ч үзсэн Андерсен багадаа сонссон үлгэр домгийг бахархан явдаг байсан нь тодорхой. Үнэхээр үлгэр домог түүний нэрт зохиолч болоход нөлөөлсөн их хүч мөн байлаа.

	Түүний «Хэт», «Их бага хоёр Клаус» зэрэг анхны үлгэр нь хүүхэд ахуй цагтаа дорой буурай өвгөд өтгөсөөс сонсож явсан ардын үлгэрийн сэдэв дээр үндэслэсэн байлаа.

	1835 оноос ардын үлгэрийн сэдвийг уран сэтгэмжээрээ баяжуулан бодит байдлыг гярхай ажиглан тусгаж, өөрийн гэсэн амьдралыг үзэх үзэл, хүнийг хайрлах сэтгэлээ шингээн бичих болсон байна. Тийм ч учраас 1835 оноос эхлэн гайхамшигтай сонин сайхан үлгэрийн дэвтрийг бараг жил дараалан гаргаж байлаа.

	Энэ үеэс их зохиолч Х. X. Андерсен амьдралын үнэнийг улам хурцаар дүрсэлж, хөрөнгөт нийгмийн худал хуурмаг, хөрөнгөтний арчаагүй бэртэгчин, ёс суртахууны хувьд ялзран доройтсон байдлыг шүүмжлэхэд хамгийн тохиромжтой төрөл бол үлгэр юм гэж сонгоод үлгэрийг бичиж дэлхийн хүүхдийн утга зохиолын их санд шижир алтны өнгөөр гялалзан, он жилийн шалгарлыг давж чадсан олон үлгэр туурвин үлдээжээ.

	Дэлхийн утга зохиолын түүхэнд өөрийнхөө аж төрж байсан цаг үе, нийгмийн үнэн нүүр царайг ёроолыг нь хүртэл уудлан илчилж чадсан тоотой цөөн зохиолчийн нэгэнд Ханс Христиан Андерсенийг тоолдог. Түүний бичсэн олон үлгэр 19 дүгээр зууны Дани орны нийгмийн бурангуйг үнэхээр хурц дайчин шүүмжилж чадсан учир дэлхий дахинд нэрд гарчээ.

	«Хааны шинэ хувцас» хэмээх алдарт үлгэртээ хаанаасаа эхлэн хааны ордны сайд түшмэл цөмөөрөө өндөр албан тушаал, алдар нэрээ буухаас айж юу ч хийхээс буцахгүй улс бөгөөд угтаа эрдэм чадал хомс, үнэнч шударга байж сураагүй, бэртэгчин улс болохыг уншсан хүн элгээ хөштөл инээж, нүүрээ улайтал ичиж зовохоор бичиж чаджээ. Ингэснээрээ Дани оронд 19 дүгээр зуунд тогтнон байсан хөрөнгөтний нийгэм худал хуурмагаар дүүрч, үнэний нарны гэрэл үзэхгүй үхээнц байдалд орсныг жинхэнэ авьяаслаг зохиолчийн билгийн хараагаар харж, уран сайхантай бичиж чадсан байна.

	Нүцгэн явж байгаа хааныг хараад хааны ордныхон хийгээд гудамжинд яваа олон хүн, байшингийнхаа цонхоор харсан хүмүүс «ажилдаа тэнцэхгүй», «тэнэг» гэж хэлүүлэхээс айж, нүцгэн явна гэж хэлэхгүй хааны хувцасны гоё сайхныг худал шагшин хашхирч байхад нэр төр горилохыг мэдэхгүй, худал хуурмаг ёсны шавар намагт хараахан шигдээгүй нэгэн бяцхан хүү «Манай хаан нүцгэн явж байна» гэж үнэнийг хэлж байна.

	Хааны ордныхныг дуурайн хараагүй хэр нь харсан хүн болж хашхирч байсан ардууд ч хүүгийн хэлснийг давтан сэм шивнэн шоолж байдаг. Үүгээрээ зохиолч хөрөнгөт нийгмийг ерийн шүүмжлээд зогсоогүй, хөрөнгөт нийгмийн бузар булайд уусаагүй байгаа гэнэн томоогүй насан балчир хүү л энэ нийгэмд эрүүл толгойтой байна. Энэ хүүхэд шиг эрүүл толгойтой хүн эртхэн шиг зөв зам руу хөтөлж чадвал олон түмэн тэдэн шиг тэнэг болчхоогүй байна гэсэн дайчин санаа, өргөн агуулгыг үзүүлсэн юм. Ингэж хаан бачтанд хууртан гоё хувцас өмслөө гээд нүцгэн явж байгааг үнэнээр нь хэлж заасан тэр хүүхэд бол 19 дүгээр зууны хөрөнгөтний нийгэм ялзран доройтсоныг яг үнэнээр нь дүрсэлж зохиолын аргаар үзүүлсэн зохиолч өөрөө байлаа.

	Андерсений зохиолд аглаг хөвчийн дуучин алтан гургалдай, анхилуун үнэрт алтан сарнай цэцэг их гардаг бөгөөд энэ нь амьдралын баяр баясгалан, өнгө жавхааг илтгэж улмаар амьдралын мөн чанар, утга учир ийм сайхан байх ёстой гэсэн зохиолчийн үзэл санааны илэрхийлэл болж байдаг.

	«Алтан гургалдай», «Гахай маллагч» зэрэг зохиолдоо жинхэнэ алтан гургалдай шувуу болон алтан сарнай цэцгийг үл тоомсорлон, дуурайлган хийсэн тоглоом үзээд хөхин хөөрч байгаа хаан, гүнжийн тухай бичсэн бий.

	Үүгээрээ зохиолч хаад ноёдын, амьдралын сайн сайхан, баяр баясгалан юу болохыг мэддэггүй, санаа сэтгэл ядуу, жинхэнэ урлагийг ойлгодоггүй болохыг ёгтлон үзүүлж, хурц шүүмжилсэн нь тодорхой. «Андерсений зохиол дахь хиймэл шувуу нь хийсвэр хиймэл урлагийг илэрхийлдэг» гэж Зөвлөлтийн уран зохиол судлаач Т. Сильман дурджээ.

	Энэ бол «Алтан гургалдай» хэмээх үлгэрийн тухайд бүр тодорхой холбогдоно.

	Хөрөнгөт нийгмийн бурангуйг биеэрээ амссан зохиолч намтраасаа үндэслэн «Нугасны муухай дэгдээхэй» гэдэг алдарт үлгэрээ бичжээ.

	Бүхнээс муухай, бүгдээс үзэмжгүй гэж амьтан бүхэнд ад шоо болж, орох байх газраа олохгүй явсан «нугасны муухай дэгдээхэй» нь угтаа хамгийн сайхан, хамгийн чадалтай «хунгийн дэгдээхэй» байсан тухай бичсэн энэ үлгэр нийгмийн бурууг шүүмжилсэн алдарт зохиолынх нь нэг болно.

	Зохиолчийн аж төрж байсан нийгэмд аль чадалтай, аль ухаантайг нь үлгэрт гардаг «саарал нугас» шиг язгууртнууд «нугасны муухай дэгдээхэйтэй» адилаар хавчин хяхаж байсныг гарамгай үзүүлсэн байдаг.

	Их зохиолч Ханс Христиан Андерсен Германд олон жил аж төрж Италид хэд хэдэн удаа очиж, Англи, Франц, Испани, Португали, Грек, Турк, Африк зэрэг орноор аялан явж байсан нь тухайн нийгмийн хавчлага шахалтаас зарим талаар шалтгаалсан хэрэг бөгөөд өөрөө ч багадаа царай зүс муутай шоовдор хүүхэд байсан тул зохиолчийн намтартай олон талаар төстэй ажээ.

	«Чүдэнз худалдагч охин» гэдэг бяцхан үлгэрээ насан туршдаа зовж, хагас гуйлгачны амьдралаар явсан эхийнхээ намтраас сэдэвлэн бичсэн байна.

	Шинэ хуучин оны зааг буюу цас манаран, тэнгэр тас харанхуйлж, гадаа гудамжинд хүйтэн тачигнаж байсан битүүний шөнө, айл бүрийн гэгээвчээр «шарсан галуу» тэргүүтэй сайхан хоолны үнэр ханхалж байх үес хөл, толгой нүцгэн бяцхан гуйлгачин охин өлсөх осгох хослон нас барж байгаа тухай бичсэн энэ зохиолын үзүүлсэн утга санаа нь нийгмийн учир холбогдлоор өмнө дурдсан зохиолуудаас дутуугүй болжээ. 

	Х. X. Андерсений үлгэрүүд хөрөнгөт нийгмийн бузар булайг ёгтолж, егөөдөж, шоглож үзүүлэхийн зэрэгцээ жирийн хөдөлмөрч хүний эх оронч, ажилч хичээнгүй, өрөвч энэрэнгүй сайхан чанар, үнэнч хайр, хатан зориг, тэсвэр хатуужлыг алдаршуулсан байдаг.

	Ийм зохиолын нэг нь энэхүү эмхэтгэлд шинээр оруулж байгаа «Хольгер гэдэг Дани хүний тухай үлгэр» юм.

	Эх оронд хэрэгтэй цаг тулгарахад хүйтэн харанхуй хонгилоосоо гарч буй сайхан биеэрээ баатарлаг гавьяа байгуулдаг Хольгерийн тухай домог нь сийлбэрч өвгөн төдийгүй түүний балчир ач хүү болон хүү бэр зэрэг хүмүүст хэчнээн ойр дотно байгааг энэ үлгэрээс мэдэж болно. Хуяг дуулгаа өмсөөстэй сууж байдаг Хольгер бол эх оронч хүний дүр болсноос гадна эх орондоо, хүн арддаа хэрэгтэй юм хийнэ гэж авьяас оюунаа шавхан, ур ухаанаа дайчлан суугаа өвгөн сийлбэрч ч урлагт бие сэтгэлээ зориулсан шулуун шударга, уужим сэтгэлт хөдөлмөрч хүний амьд дүр зураг болсон байна. Энэ үлгэрийг уншиж эхлэхэд илд барин эх орныхоо төлөө тэмцсэн баатраас аваад эрдэм оюунаараа эх орондоо хэрэгтэйг хийсэн хэн боловч хүн ардынхаа дунд мөнхөрдөг юм гэсэн өргөн агуулгыг илэрхийлж байдаг.

	Х. X. Андерсений зохиолын онцлог нь зөвхөн хүүхдэд зориулсан төдийгүй ямар ч насны хүн уншсан өөрийнхөө нас бие, оюун ухааны хэрээр ухааран ойлгох нарийн зохицол шүтэлцээтэй, утга санаа хэдэн давхар болоод гүн, дүрслэл нь уран тод, санаагаа илэрхийлэх арга барил нь өвөрмөц байдагт оршино. Бага насны хүүхэд боловч сонирхон унших үлгэрийн сэдэв, сонин үйл явдал сонгон авч нийгмийн ахуйд байгаа зайлшгүй шийдвэл зохих асуудлыг хөндөн, хүний сонирхол татаж чадахуйц уран сайхантай бичдэг учраас хүүхдийн ч сонирхдог, «Хүүхдийн» ч дурладаг зохиол болдог ажээ. Ингэж чадсанаараа Г. X. Андерсен өөрөөсөө өмнөх үлгэрийн зохиолчдын бүтээлээс ялгарах өөрийн гэсэн арга барил, шинэчлэл бүхий «Андерсений үлгэрүүд» гэдэг үлгэрийн шинэ «ертөнц» бий болгосон юм.

	«Үлгэрийн ертөнцийн Их хаан» Андерсенд мэндэлсний 170 жилийн ойг тохиолдуулан Дэлхийн энх тайвны зөвлөлийн шийдвэрээр энэ 1975 оныг Ханс Христиан Андерсений жил болгосон юм.

	«Андерсений үлгэрийг орчуулаагүй улс орон байхгүй гэхэд болох бөгөөд манай оронд ардын хувьсгал ялсны дараахан үеэс дэлхий дахины сонгодог зохиолын дээжээс орчуулж эхлэх үед Данийн нэрт зохиолч Андерсений үлгэр ч зүй ёсоор дуун хөрвүүлэгчдийн анхаарлыг татсан байна. «Нугасны муухай дэгдээхэй», «Өвгөн юу хийвч цөм сайн», «Хааны шинэ хувцас» зэрэг 7 үлгэрийг багтаасан «Андерсений үлгэрүүд» нэртэй эмхэтгэл 1930-аад оны үед гарсан нь Андерсений үлгэрийг уншигч олондоо танилцуулсан анхан хэвтэр байлаа. Түүнээс хойш «Хэт», «Ямх охин», «Алтан гургалдай» зэрэг хэд хэдэн үлгэр нь тусгай ном болж гарчээ.

	Нэрт зохиолчийн дэлхий дахинаа ихэд алдаршсан «Нугасны муухай дэгдээхэй», «Хааны шинэ хувцас», «Өвгөн юу хийвч цөм сайн» зэрэг алдарт үлгэрийг ахмад орчуулагч Б. Ринчен доктор монголчилсныг манай хэдэн үеийн хүүхэд багачууд сонирхон уншсаар ирсэн билээ.

	Төрийн шагналт зохиолч Л. Түдэв Андерсений мэндэлсний 160 жилийн ойгоор «Алтан гургалдай» хэмээх алдарт үлгэрийн шинэ орчуулгыг «Утга зохиол, урлаг» сонинд хэвлүүлснийг болон хойшид ч зарим нэг үлгэрийг сонин сэтгүүлд орчуулж нийтлүүлснийг бяцхан уншигчид маань сонирхон уншсан нь эргэлзээгүй.

	Гэвч олонх үлгэр нь хуучин бичгээр гарсан тул дунд сургуулийн сурагчид уншихад бэрхшээлтэйн дээр нэн ховордсон, сүүлийн үед гарсан үлгэрийн орчуулгыг эмхэлж нэгтгэж арайхан амжаагүй зэргээс дэлхий дахинд нэр цуутай үлгэрийн зохиолчийн бүтээлээс өнөөгийн хүүхэд багачууд олзуурхан уншихад бас ч ярвигтай зүйл байгаа учир Андерсений нэрт үлгэрээс монголд орчуулсан өмнөх орчуулгыг бараг тоймлон авч, нэр зард гарсан зарим сонин сайхан үлгэрийн шинэ орчуулгыг нэмэн нэгэн дэвтэр болгож хүүхэд багачуудын гарт өргөв.

	Дэлхийн олон үеийн хүүхэд уншин хүмүүжсэн Андерсений үлгэр Та нарын маань сурлага хүмүүжилд тус нэмэр болох болтугай.

